b'\n_START_ARTICLE_\nBot tunda\n_START_PARAGRAPH_\nBot tunda (Bahasa Inggeris: tugboat) ialah sejenis bot yang mengolah gerak kapal-kapal dengan menolak atau menunda. Bot tunda menggerakkan kapal-kapal yang tidak boleh bergerak dengan sendirian seperti kapal-kapal di pelabuhan yang sibuk, di terusan yang sempit, atau yang tiada enjin sendiri seperti baj, kapal tidak berfungsi, dan pelantar minyak. Bot tunda sangat berkuasa dan tahan lasak walaupun saiznya kecil, bahkan ada jenis bot tunda yang boleh belayar di lautan dalam. Sesetengah bot tunda juga digunakan sebagai bot pemecah ais dan bot penyelamat. Bot tunda terawal menggunakan enjin stim yang kemudiannya digantikan dengan enjin diesel.\n_START_SECTION_\nEnjin bot tunda\n_START_PARAGRAPH_\nEnjin bod tunda biasanya menjana kuasa dari 500 hingga 2,500 kW (~ 680 to 3,400 hp), tetapi bot yang lebih besar (digunakan di laut dalam) mampu menjana kuasa sehingga 20,000 kW (~ 27,200 hp) dan lazimnya mempunyai nisbah kuasa:tanan yang ekstrem (kapal kargo dan penumpang normal mempunyai nisbah kuasa:tanan (dalam kW:GRT) dari 0.35 hingga 1.20, sementara bagi bot tunda besar lazimnya antara 2.20 hingga 4.50 dan bot tunda pelabuhan yang kecil antara 4.0 hingga 9.5)_NEWLINE_Kebanyakan enjin bot tunda yang digunakan adalah sama dengan enjin kereta api, tetapi pada bot tunda, ia menggerakkan bebaling. Dan untuk keselamatan biasanya digunakan minimum dua buah enjin utama._NEWLINE_Bot tunda memiliki kemampuan olah gerak yang tinggi yang bergantung kepada unit penggerak. Bot tunda dengan penggerak konvensional memiliki bebaling di belakang untuk menunda kapal dengan cekap. Jenis penggerak lainnya seperti sistem pendorongan Schottel (azimuth thruster/Z-peller) memiliki bebaling di bawah bot yang dapat bergerak 360\xc2\xb0 atau sistem pendorongan Voith-Schneider yang menggunakan alat kemudi di bawah bot yang dapat membuat putaran 360\xc2\xb0.'